prægning
Prægning, bearbejdnings- og formningsproces af almindeligvis metal eller plast mellem et over- og et underværktøj; værktøjet trykker (præger) hermed et blivende ornament eller mønster i emnet.
Til prægning anvendes en presse og værktøjer af hærdet stål eller hårdmetal. Prægeoperationen er normalt kendetegnet ved små deformationer, men store krav til stemplernes tolerance og overfladekvalitet. Den kan evt. ske i flere omgange for at nå slutgeometrien, fx ved emner med dybt præg; en udglødning mellem operationerne kan da være nødvendig.
Mest almindelig er prægning af mønter (se mønt (møntfabrikation)), men prægning anvendes også til slutfremstilling af bestik og medaljer. Prægning udføres normalt ved almindelige temperaturer.